三月二十九夜二更杭火焚花巷壽安坊至四月一日寅卯止
作者：方回
朝代：宋

paragraphs: 傾國傾城誇美色，千金萬金供首飾。
武林城中花巷名，紹興年前人未識。
亮死瓜洲再講和，巷名不爲栽花窠。
象珠翠玳玉笄外，紫紫紅紅裁綺羅。
是時永嘉有佳士，歎嗟花巷名太侈。
繁華漸盛古朴衰，書謂鄉人非美事。
誰知驁集一朝非，婦鬟女髻彌芳菲。
冠梳簪珥向曉賣，百僞一真無關譏。
戊戌年冬十月十，爇此闤闠成瓦礫。
豈料鬰攸再作祟，庚子春殘小盡日。
一十六度蓂莢新，兩見焦頭花巷人。
買賣假花牟厚利，坐此得罪於神明。
君不見九重一言軒輊易，頭白紛紛無忌諱。
人人一朵牡丹春，四海太平呼萬歲。